Armi Aavikko

Armi Anja Orvokki Aavikko () oli suomalainen missi, laulaja ja show-esiintyjä. Hänet kruunattiin vuoden 1977 Miss Suomeksi 18-vuotiaana. Miss Skandinavia -kilpailuissa Aavikko oli toinen perintöprinsessa. Keväällä 1977 hän alkoi tehdä yhteistyötä muusikko Dannyn kanssa, ja he muodostivat suositun esiintyjäduon Danny & Armi. Heidän suurimman suosion aikaansa olivat vuodet 1977–1982. Heidän hitti-iskelmiään ovat muun muassa ”Tahdon olla sulle hellä”, ”Kaiken sulle antaisin” ja ”Me vain”. 

Aavikolla oli Dannyn kanssa myös pitkä ja julkisesti salainen rakkaussuhde kesästä 1977 alkaen, joka päättyi 1992. Elinaikanaan Aavikko ei juuri saanut arvostusta laulajana, vaan leimattiin ”vain missiksi”. Hänet määriteltiin ennen kaikkea suhteessa miehiin, ja myöhemmin päihteisiin. Hän kärsi viimeiset vuotensa henkilökohtaisista suruista sekä alkoholismista. Armi Aavikko seurusteli ja oli kihloissa Esko Kuuselan kanssa kolmen vuoden ajan 1998–2001. Aavikko kuoli vuonna 2002 43-vuotiaana keuhkokuumeeseen.

Perhetausta 

Armi Aavikko syntyi Helsingissä Anja ja Keijo Aavikon kuusilapsisen perheen keskimmäiseksi. Hänen sisarensa olivat Arja, Pirjo, Marita ja Marja-Liisa. Hänellä oli myös Rauno-veli. Perhe asui alkuun Porvoossa, josta he muuttivat takaisin Helsinkiin Länsi-Pakilaan kun Armi oli kuusivuotias. Vanhempien liitto päättyi eroon isän alkoholinkäytön vuoksi. Kesällä 1976 Armi voitti Miss Pääkaupunki -kilpailun, johon ystävä oli hänet ilmoittanut.

Ura

Miss Suomi 1977 

Aavikon sisar ilmoitti hänet Miss Suomi -kilpailuun helmikuussa 1977. Hän voitti kilpailun 18-vuotiaana, nuorimpana osallistujana, ja sai tuomareilta kehuja viehätysvoimastaan. Media kiinnostui Aavikosta Miss Suomi -tittelin myötä, mutta hän ei toivonut julkista elämää vaan haaveili sairaanhoitajaopinnoista. Tällöin Apu -lehti, missikilpailuja luotsaava Finnartist ja Danny olivat yhdessä päättäneet, että tuore Miss Suomi lähtee Danny-show’n kanssa kiertueelle etsimään seuraavan vuoden kilpailuehdokkaita. Aavikko ei innostunut ajatuksesta, mutta suostui laulamaan kiertueella. Missivuotensa ajan Aavikko teki päivät missin edustustehtäviä ja iltaisin esiintyi keikoilla Dannyn kanssa. Vuodesta 1978 hän teki laulukeikkoja kokopäivätyönään.

Danny & Armi 

Aavikon levytyksistä kuuluisin on Dannyn kanssa vuonna 1977 duettona tehty ”Tahdon olla sulle hellä”. Syyskuussa 1977 laulu ylsi kultasingleksi yli 10 000 kappaleen myynnillään. Samanniminen Danny & Armin albumi myi yli 57 000 kappaletta. Albumilla Armi lauloi nimikappaleen lisäksi ainoastaan laulun ”Päin seinää”. Samana syksynä duon kappale ”Kaiken sulle antaisin” diskattiin Syksyn Sävelestä. Vuonna 1978 ilmestyi albumi Danny & Armi, joka myi yli 28 000 kappaletta eli kultalevyyn oikeuttavan määrän. Albumin suosituimmiksi lauluiksi nousivat ”Silloin vasta kaiken saan” ja ”Me vain”. Vuoden 1978 kesällä Aavikko oli Dannyn mukana Danny & Armi laserajassa -kesäshow’ssa ja samannimisessä TV-show’ssa, jossa duon hittejä esitettiin englanniksi. ”I Wanna Love You Tender” julkaistiin useissa maissa. Loppukesästä 1978 alkuvuoteen 1980 Aavikko oli mukana Finntastic-ryhmässä, jossa Dannyn ja Armin lisäksi lauloivat Pepe Willberg ja vuoden 1978 Miss Suomi Seija Paakkola. Kesällä 1980 Danny ja Armi esiintyivät jälleen duona ”Rullaa ja rokkaa kanssamme” -show’ssa.

Vuonna 1981 Aavikko julkaisi soololevyn Armi, jolta nousi hitiksi Raul Reimanin sanoittama ”Iltaloma”, joka oli käännös Anekan menestyskappaleesta ”Japanese Boy”. Danny ja Armi siirtyivät 1980-luvulla lavoilta ravintoloihin. Vuoden 1981 ravintolashow Danny ja Armi Kaivohuoneen kevätyössä oli yleisö- ja arvostelumenestys. Vuonna 1983 Danny ja Armi voittivat Rostockin kansainväliset laulufestivaalit Aarno Ranisen sovittamalla kappaleella ”Am Gründe Des Meeres”. Vuodesta 1987 he esiintyivät Viking Linen laivaristeilyillä. Viking Linen showohjelmia olivat muun muassa Säpinää ja samppanjaa (1992) ja Laineiden Las Vegas (1994). Vuonna 1993 ilmestyi kasetillinen Aavikon laulamia lastenlauluja. Dannyn kanssa viimeiseksi jäi vuonna 1995 julkaistu single ”Puhjennut on ruusu kukkaan”. 

Yhteistyötä Dannyn kanssa kesti kaikkiaan 18 vuoden ajan, kunnes Aavikko jäi sairauseläkkeelle 1995 ”henkilökohtaisten ongelmiensa” ja alkoholismin vuoksi. Vuonna 1992 tapahtunut sisaren itsemurha oli vaikuttanut hänen alkoholisminsa alkamiseen.

Kuolema 

Aavikko kuoli keuhkokuumeeseen kotonaan Espoossa 2. tammikuuta 2002. Hänet on haudattu Malmin hautausmaalle.

Heinäkuussa 2021 Yle julkaisi Aavikon elämästä tehdyn kuunnelmadraaman Armi Aavikko – siinä välissä olin elossa. Sen käsikirjoitti Kati Kaartinen ja ohjasi Antti Leino. Kuunnelmasarja on fiktiivinen kertomus, joka sisältää dokumentaarisia osuuksia. Kuunnelma ylitti reilun viikon aikana Yle Areenassa miljoonan käynnistyksen rajan ja siitä tuli Yle Radio Suomen kuunnelluin musiikkidraama.

Albumit  
Danny & Armi (Dannyn kanssa, Scandia 1978)
Toinen LP (Dannyn kanssa, Scandia 1979)
Armi (Scandia 1981)
Armi ja lemmikit (AXR 1993, kasetti)
 Armi Aavikko (Fazer 2002, kokoelma)

Lähteet

Kirjallisuutta 
 Petri Tuunainen: Armi Aavikko 1958–2002 (Kirjastudio, 2005) ISBN 952-482-018-8, elämäkertakirja
 Jyrki Hämäläinen: Iso-D, jossa Danny kertoo muun muassa näkemyksiään suhteestaan Aavikkoon.

Aiheesta muualla 

 Armi Aavikon muistokirjoitus Helsingin Sanomissa
 Armin levytysura
 
 www.danny.fi/armi
 Ylen Elävä arkisto – Armi Aavikko, Miss Suomi 1977
 Ylen Elävä arkisto – Armi kertoo elämästään (1993)
 Ylen Elävä arkisto – Viihdetaiteilijat Armi ja Danny haastattelussa (1993)

Miss Suomi -kilpailun voittajat
Suomalaiset iskelmälaulajat
Vuonna 1958 syntyneet
Vuonna 2002 kuolleet
Seulonnan keskeiset artikkelit